ཨོཾ་སྭ་སྟི།ལུང་དང་མངོན་པར་རྟོགས་པའི་ཡོན་ཏན་རིན་པོ་ཆེའི་མཛོད་འཛིན་པའི་ཡོངས་ཀྱི་དགེ་བའི་བཤེས་གཉེན་དམ་པ་བླ་མ་ཐར་པ་རྒྱལ་མཚན་པ་སྐུ་ཁམས་བཟང་ཞིང་རྒྱལ་བ་དགྱེས་པའི་ལམ་རྣམ་པར་དག་པ་བསྒྲུབ་པ་ལ་བརྩོན་པ་ལྷོད་པ་མི་མངའ་བའི་ཐད་ནས།ཚིག་གི་སྦྱོར་བ་མི་དམན་པའི་འཕྲིན་ཡིག་དོན་བཟང་ཞིང་ཚིག་འབྲུ་བཟང་བ།དངུལ་སྤོ་རེ་སུམ་བརྒྱ་ཐམ་པའི་འབུལ་བ་དང་བཅས་པ།དབོན་པོ་དོན་གྲུབ་རྒྱལ་མཚན་པས་མ་ཚང་བ་མེད་པར་འཕྲོད་པས།ཡིད་ལ་དགའ་བ་དབྱར་གྱི་ཆུ་བོ་ལྟར་འཕེལ་བར་གྱུར།འདིར་ཡང་ད་ལྟ་བཤད་སྒྲུབ་ལ་བརྩོན་པའི་ལུགས་སུ་མཆིས།ཕ་རོལ་ཏུ་ཕྱིན་པ་དང་ཐུན་མོང་གི་ཉམས་ལེན་གྱི་གནད་ལ་ཡི་གེ་ཉུང་ངུ་བསྐུར་བ་དང་།དབུ་མའི་མཐའ་གཅོད་ཀྱི་ངེས་པ་སྐྱེ་བ་ལ་ཕན་ཆེ་བར་བྱུང་གསུང་བ་ཤིན་ཏུ་ངོ་མཚར་ཆེ།ད་དུང་སྔགས་ལ་ཞུགས་ནས་ཉམས་སུ་ལེན་ཚུལ་གྱི་གདམས་པ་ཉུང་ངུ་ཙམ་བསྐུར་བ་བྱུང་ན་ཕན་ཆེ་བར་ཡོད་པས་བསྐུར་གསུང་བ་འདུག་པ་ལ།ཡི་གེ་ཉུང་ངུ་ཙམ་གྱིས་རགས་པ་ཙམ་ཡང་རྟོགས་པར་དཀའ་མོད་ཀྱི།དེ་ལྟ་ན་ཡང་ཁྱེད་ཀྱི་བཞེད་པ་བསྒྲུབ་པའི་སླད་དུ་མཚོན་པ་ཙམ་བརྗོད་པར་བགྱི་བ་ལ།སྔགས་ལ་འཇུག་པའི་རྟེན་གྱི་གང་ཟག་ནི་སྐྱེས་བུ་ཆུང་འབྲིང་དང་ཐུན་མོང་གི་བསམ་པ་མྱོང་བ་ཐོན་ངེས་སུ་སྦྱངས་པ་ཞིག་གིས།ཐེག་ཆེན་གྱི་བྱམས་པ་དང་སྙིང་རྗེ་སོགས་ལ་མན་ངག་ལྟར་ལེགས་པར་སྦྱངས་པས་དྲངས་པའི་བདག་པས་གཞན་གཅེས་པའི་བྱང་ཆུབ་ཀྱི་སེམས་ཤུགས་དྲག་ལ་བརྟན་པ་དང་།བྱང་ཆུབ་སེམས་དཔའི་སྤྱོད་པ་ལ་སློབ་པའི་བསམ་སྦྱོར་སྟོབས་དང་ལྡན་པས་འགྲོ་བ་མ་ལུས་པ་འདོན་པ་ལ་ཤིན་ཏུ་རིངས་པར་ཆས་པ་ཞིག་གིས།རང་གི་ངོས་ནས་སེམས་ཅན་རེ་རེའི་ཕྱིར་དུ་བསྐལ་པ་དུ་མ་དམྱལ་བར་གནས་པ་ཡང་དང་དུ་ལེན་ནུས་ཀྱང་།སེམས་ཅན་གྱི་ངོས་ནས་སྐད་ཅིག་ཙམ་རེས་སྡུག་བསྔལ་ལས་ཐར་པ་མྱུར་ན་ཡང་ཅི་མ་རུང་སྙམ་པའི་བྱང་ཆུབ་ཀྱི་སེམས་ཤུགས་དྲག་ཆེས་བས།སྐད་ཅིག་རེས་སངས་རྒྱ་བ་ལ་ཡང་རིངས་པའི་བློས་སྔགས་ཀྱི་མྱུར་ལམ་ཟབ་མོ་ལ་འཇུག་པར་འདོད་པ་ཞིག་དགོས་པ་ཡིན་གྱི།བསྐལ་པ་མང་པོར་བྱང་ཆུབ་སེམས་དཔའི་སྤྱོད་པ་སྤྱད་དཀའ་བ་དུ་མ་ལ་བསླབ་དགོས་པའི་ཚུལ་བསམས་པ་ན་སྒྱིད་ལུག་ནས།དེ་བས་ན་སྔགས་ཀྱི་ལམ་ཚེགས་ཆུང་ལ་སླ་བ་དང་།ཡུན་ཐུང་ངུས་ཆོག་པར་མཐོང་སྟེ་སྔགས་དོན་དུ་གཉེར་བ་ནི་ཕར་ཕྱིན་གྱི་ཐེག་པ་ཆེན་པོའི་ཆེད་དུ་བྱ་བའི་གདུལ་བྱར་ཡང་མི་འོས་ན།ཐེག་པ་དེའི་གདུལ་བྱ་ལས་ཆེས་དབང་པོ་རྣོ་ཞིང་ཐེག་པ་ཆེན་པོའི་རིགས་ཀྱི་ནུས་པ་ཆེས་མཆོག་ཏུ་གྱུར་པའི་གདུལ་བྱའི་དབང་དུ་མཛད་ནས་གསུངས་པའི་ཐེག་པའི་ལམ་ལ་འཇུག་པ་པོར་རུང་བའི་གོ་སྐབས་ག་ལ་ཡོད།དེས་ན་སྐྱེས་བུ་ཆུང་ངུའི་བསམ་པས་ཚེ་འདིའི་སྣང་ཤས་ཁ་བྲི་བ་ཙམ་ཡང་མེད་པར་ལྟོ་ཚོལ་བ་ཙམ་དང་།ཆོས་བཙོངས་ནས་རྙེད་བཀུར་བསྒྲུབ་པ་ཙམ་གྱི་ཕྱིར་དུ།དབང་ཁྲིད་ལུང་གསུམ་ལྷུར་ལེན་པ་ནི་ངན་སོང་གི་སྒོ་འབྱེད་པའི་མྱུར་ལམ་མཆོག་ཏུ་གྱུར་པའོ།།རྟེན་གྱི་གང་ཟག་དེ་ལྟ་བུས་སྔགས་ལ་འཇུག་པའི་སྒོ་མི་འདྲ་བ་རྒྱུད་སྡེ་བཞིའི་དབྱེ་བས་བཞིར་ཡོད་ཀྱང་བླ་མེད་ཀྱི་དབང་དུ་བྱས་ན།ཐོག་མར་བླ་མ་རྒྱུད་སྡེ་ནས་བཤད་པའི་མཚན་ཉིད་ཚང་བ་གཅིག་ལ་བརྟེན་ཚུལ་ཕར་ཕྱིན་ཐེག་པའི་སྐབས་ལས་ཀྱང་ཆེས་ཁྱད་པར་འཕགས་པས་མཉེས་པར་བྱས་ཏེ།དེ་ལས་ཆོ་ག་གང་བྱུང་བྱུང་གིས་བསྐུར་བའི་དབང་གི་གྲངས་མང་པོ་ལྷུར་ལེན་པ་ཙམ་མ་ཡིན་པར།ཆོ་ག་རྒྱུད་སྡེ་དང་མཐུན་པར་སླ་ཆོས་སུ་མ་སོང་བའི་སྒོ་ནས།དབང་བསྐུར་བ་མཚན་ཉིད་དང་ལྡན་པ།དབང་གི་དུས་ནས་བསྐྱེད་རྫོགས་ཀྱི་ལམ་ཡོངས་སུ་རྫོགས་པ་ཉམས་སུ་ལེན་པའི་སྣོད་རུང་དུ་སོང་ངེས་པས།སྐུ་བཞིའི་ནུས་པ་རྒྱུད་ལ་གཞོག་ཐུབ་ངེས་ཤེས་པའི་དབང་ཐོབ་པ་གཅིག་དང་།དེའི་དུས་སུ་ཐོབ་པའི་དམ་ཚིག་དང་སྡོམ་པ་ལ་མིག་གི་འབྲས་བུ་ལྟར་གཅེས་པར་བཟུངས་ནས་ཉམས་ལེན་གྱི་མཐིལ་དུ་འཛིན་ཞིང་།ཁྱད་པར་རྩ་ལྟུང་ལ་སྲོག་བསྡོས་བྱས་ནས་བསྲུང་བ་སྟེ།དེ་དག་ནི་ལམ་གྱི་རྨང་རྡོ་རང་ཡིན་པས་སྐྱེས་བུའི་རྩལ་ཅི་ཡོད་ཀྱིས་འབད་དགོས་ཏེ།འདི་དག་ཡོད་ན་ཚེ་འདིར་ལམ་ཆེར་བསྒོམ་པ་མ་བྱུང་ཡང་སྐྱེ་བ་བཅུ་དྲུག་ཚུན་ཆད་ལ་འཚང་རྒྱ་བར་གསུངས་ཤིང་།འདི་དག་མེད་པར་སྔགས་ཀྱི་ལམ་ཟབ་མོ་ཉམས་སུ་ལེན་པ་སྐད་བྱས་ཀྱང་ངན་སོང་གི་མྱུར་ལམ་དུ་འགྲོ་ཉེན་ཆེ།དེ་གཞིར་བཞག་པའི་སྟེང་དུ་སྔགས་བླ་མེད་ཀྱི་ལམ་ཉམས་སུ་བླང་རྒྱུ་བསྐྱེད་རྫོགས་གཉིས་སུ་གྲངས་ངེས།དེ་ཡང་ཐོག་མར་སྦྱང་གཞི་སྐྱེ་ཤི་བར་དོ་གསུམ་སྐུ་གསུམ་དུ་ལམ་དུ་འཁྱེར་བའི་སྦྱོང་བྱེད་ཀྱི་གནད་དང་།སྣང་ཕྱོགས་དང་སྟོང་ཕྱོགས་ཀྱི་རྫོགས་རིམ་ཡོངས་རྫོགས་སྐྱེ་བའི་སྨིན་བྱེད་ཀྱི་གནད་མ་ལུས་པ་ཚང་བའི་དཀྱིལ་འཁོར་གྱི་འཁོར་ལོ་ཐུན་བཞི་ལ་སོགས་པར་བསྒོམ་པའི་བསྐྱེད་རིམ་གྱི་ཉམས་ལེན་ལ་ལེགས་པར་བསླབས་པས་རྒྱུད་སྨིན་པར་མ་བྱས་པར་རྫོགས་རིམ་བསྒོམས་ཀྱང་རྒྱུད་ནས་ཇི་ལྟར་བཤད་པ་ལྟར་གྱི་རྫོགས་རིམ་མི་སྐྱེ་བས་བསྐྱེད་རིམ་ལ་སློབ་པ་ཐོག་མར་གལ་ཆེ།དེ་འདྲ་བའི་བསྐྱེད་རིམ་བསྒོམ་པ་ལ་ནི་གཙོ་བོར་རྫོགས་རིམ་ཟབ་མོ་ཇི་ལྟར་བཤད་པ་ལྟར་སྐྱེ་བའི་སྨིན་བྱེད་དུ་འགྲོ་བ་དང་།ཚེ་རབས་ཐམས་ཅད་དུ་ལྷག་པའི་ལྷས་རྒྱུད་བྱིན་གྱིས་བརླབ་ཅིང་རྗེས་སུ་འཛིན་པ་དང་།སངས་རྒྱས་རྗེས་སུ་དྲན་པ་དང་མི་འབྲལ་བ་དང་།ལྷའི་རྣལ་འབྱོར་བརྟན་པར་འགྱུར་བ་དང་།དེའི་ངང་ནས་ལུས་ངག་གི་ལས་གང་ཟག་གཞན་ལ་ལུང་མ་བསྟན་དང་མི་དགེ་བར་འགྱུར་བ་ཡང་རྣལ་འབྱོར་པ་དེ་ལ་སྔགས་བཟླས་པ་དང་ཕྱག་རྒྱ་བཅིང་བ་སོགས་དང་འདྲ་བའི་ཚོགས་སྡུད་བྱེད་དུ་འགྱུར་བ་སོགས་མཆོག་ཏུ་གྱུར་བ་ཤིན་ཏུ་མང་།དེ་ལྟ་ན་ཡང་བསྐྱེད་རིམ་རྟོག་སྒོམ་ཡིན་པས་སྙིང་པོ་མེད།སངས་རྒྱས་འདོད་ན་དེ་བཞག་ནས་རྫོགས་རིམ་བསྒོམ་དགོས།དེ་ཡང་རྩ་རླུང་ཐིག་ལེ་སོགས་བསྒོམ་པ་མི་ཟབ་པ་སྤྲོས་བཅས་ཀྱི་རྫོགས་རིམ་ཡིན་པས་གཙོ་བོར་མི་བཟུང་།ཟབ་མོ་སྤྲོས་མེད་ཀྱི་རྫོགས་རིམ་ལ་གཙོ་བོར་བྱ་དགོས།དེའི་བསྒོམ་ཚུལ་ནི་ཅིར་ཡང་ཡིད་ལ་མི་བྱེད་པར་མ་བཅོས་ལྷུག་པའི་ངང་ལ་བཟོ་མེད་དུ་གློད་ནས་འཇོག་པ་ཡིན་ཞེས་སྔགས་བླ་མེད་ཀྱི་ལམ་གྱི་མཐར་ཐུག་ཧྭ་ཤང་གི་སྒོམ་ལ་འདོད་པ་ཤིན་ཏུ་མང་བར་བྱུང་འདུག།བསྐྱེད་རིམ་ལ་ཡང་རྟེན་དང་བརྟེན་པའི་དཀྱིལ་འཁོར་གྱི་ཆ་ཐམས་ཅད་མ་འདྲེས་པར་དུས་གཅིག་ཏུ་མིག་གིས་མཐོང་བ་ལས་ཀྱང་ལྷག་པའི་གསལ་སྣང་ཡིད་ལ་ཤར་བ་ལ་ཇི་ལྟར་འདོད་པ་ལྟར་རྩོལ་མེད་དུ་མཉམ་པར་འཇོག་ནུས་པ་དང་།དེ་ཡང་སྟོང་ཉིད་ཀྱི་ལྟ་བས་ལེགས་པར་ཟིན་པའི་ཟབ་གསལ་གཉིས་མེད་དུ་གྱུར་པ་དང་།གསལ་སྣང་ཙམ་དུ་མ་ཟད་ལྷའི་ང་རྒྱལ་ཤིན་ཏུ་བརྟན་པོ་གོམས་པའི་དབང་གིས།ལྷའི་སྣང་ཞེན་གྱིས་ཐ་མལ་གྱི་སྣང་ཞེན་ཡིད་གཏད་པ་ཙམ་གྱིས་འགོག་ནུས་པའི་བསྐྱེད་རིམ་རགས་པའི་རྣལ་འབྱོར་མཐར་ཕྱུང་ནས།དེའི་འོག་ཏུ་ཕྲ་མོའི་རྣལ་འབྱོར་ལ་རེག་མཐོང་གི་མཚན་མ་བརྟན་པོ་རྙེད་ཀྱི་བར་དུ་སློབ་དགོས།དེའི་དགོས་པའི་གཙོ་བོ་སེམས་གནས་ཁྱད་པར་ཅན་བསྒྲུབ་པ་ཡིན་ཞིང་།སྐབས་འདིར་ལུས་སེམས་ཤིན་ཏུ་སྦྱངས་པ་དངོས་སུ་འདྲེན་ནུས་པའི་ཞི་གནས་མཚན་ཉིད་ཚང་བ་གྲུབ་འོང་བས།ཐེག་པ་འདིར་ལྷའི་རྣལ་འབྱོར་བསྒོམ་པ་ལས་ལོགས་པའི་ཞི་གནས་བསྒྲུབ་ཚུལ་ལ་བསླབ་མི་དགོས།དེ་ལྟར་བསྐྱེད་རིམ་ཕྲ་རགས་མཐར་ཕྱིན་ནས་ཐུན་མོང་གི་གྲུབ་པ་ཆེན་པོ་བརྒྱད་ལ་སོགས་པའི་དངོས་གྲུབ་རླབས་ཆེ་བ་རྣམས་བསྒྲུབ་ན།བསྐྱེད་རིམ་པའི་སྤྱོད་པ་གསུམ་གང་རུང་བ་སྤྱོད་ནས་བསྒྲུབས་པས་ཞག་བདུན་དང་ཟླ་བ་ཕྱེད་ལ་སོགས་པ་དུས་ཤིན་ཏུ་མྱུར་བ་ལ་འགྲུབ་པ་ཡིན།དེ་ལྟ་མིན་ན་བསྐྱེད་རིམ་མཐར་ཕྱིན་ནས་རྫོགས་རིམ་བསྒོམ་པ་ལ་འཇུག་པ་གཙོ་བོ་ཡིན།དེ་ཡང་རྒྱུད་སྡེ་སོ་སོ་ནས་གསུངས་པ་གྲུབ་ཆེན་སོ་སོའི་མན་ངག་གིས་ལུས་ལ་གནད་དུ་བསྣུན་པའི་སྒོ་མི་འདྲ་བ་མང་དུ་ཡོད་ཀྱང་།རོ་རྐྱང་ལ་རྒྱུ་བའི་རླུང་ཨ་བ་དྷཱུ་ཏཱིར་བསྡུས་ནས་ཐིམ་པས་དྷཱུ་ཏཱིའི་ནང་གི་གཏུམ་མོ་ཁྱད་པར་ཅན་འབར་ཏེ།ཁམས་དཀར་པོ་ཞུ་ནས་བབས་པའི་སྒོ་ནས་ཁམས་དམར་གྱི་འདུ་འཕྲོད་དྷཱུ་ཏཱིའི་ནང་དུ་བྱས་པའི་བདེ་བ་ཆེན་པོས་སྟོང་པ་ཉིད་རྟོགས་པའི་བདེ་སྟོང་གི་ཡེ་ཤེས་རྒྱུད་ལ་བསྐྱེད་པའི་ཆེད་དུ་ལུས་ལ་གནད་དུ་བསྣུན་པ་ལ་བླ་མེད་ཀྱི་རྒྱུད་དང་གྲུབ་ཆེན་དེ་དག་ཐམས་ཅད་དགོངས་པ་མཐུན།དེ་འདྲ་བའི་རྫོགས་རིམ་གོ་བ་ལ་ནི་སེམས་གནས་རང་དགའ་བའི་སྟོབས་ཀྱིས་བྱུང་བའི་བདེ་བ་དང་།ཕྱི་ནང་གཉིས་ཀའི་ཐུན་མོང་གི་ཏིང་ངེ་འཛིན་དུ་གྱུར་པའི་ཞི་གནས་ཀྱིས་དྲངས་པའི་དགའ་བདེ་དང་།ཕར་ཕྱིན་ཐེག་པ་ལ་ཡང་ཡོད་པ་བདག་མེད་རྟོགས་པ་ཟག་མེད་ཀྱི་བདེ་བ་དང་།རྒྱུད་སྡེ་འོག་མ་དག་ནས་ལྷའི་རྣལ་འབྱོར་དང་འབྲེལ་བའི་སྲོག་རྩོལ་སྡོམ་པའི་རླུང་གི་རྣལ་འབྱོར་གྱི་སྟོབས་ཀྱིས་བདེ་དྲོད་ཁྱད་པར་ཅན་སྐྱེ་བར་བཤད་པའི་བདེ་བ་དང་།བསྐྱེད་རིམ་པས་བསྒོམས་པའི་ལྷ་མོ་ལ་དངོས་ཀྱི་རིག་མ་དང་འདྲ་བའི་གསལ་སྣང་ཐོན་པ་ན་དེ་དང་སྙོམས་པར་འཇུག་པའི་དམིགས་པ་བྱས་པ་ལས་ཁམས་ཞུ་ནས་རྡོ་རྗེ་ནོར་བུའི་རྩེར་བབས་པས་ཕཊ་ཡིག་གིས་ཕྱིར་འཕོ་བ་བཀག་པའི་བདེ་བ་སོགས་བདེ་བ་མི་འདྲ་བ་དུ་མ་ཡོད་པ་རྣམས་དང་།རྫོགས་རིམ་པའི་ཐུན་མོང་མ་ཡིན་པའི་བདེ་བའི་ཁྱད་པར་ཕྱེད་པ་དང་།དེ་ཉིད་སྟོང་པ་ཉིད་དང་སྦྱོར་ཚུལ་ལ་མཁས་པ་དང་།ཡེ་ཤེས་དེ་ཡང་ནང་རྩ་འཁོར་ལ་གནད་དུ་བསྣུན་པ་དང་།ཕྱི་ལས་དང་ཡེ་ཤེས་ཀྱི་ཕྱག་རྒྱ་སྲོག་རྩོལ་དུ་སོང་བ་ལ་བརྟེན་ནས་བསྐྱེད་པ་གཉིས་ཀ་དགོས་པའི་གནད་ལ་མཁས་པ་དགོས།བདེ་སྟོང་གི་ཡེ་ཤེས་ཁྱད་པར་ཅན་དེ་ཡང་བདེ་དགྱེས་སོགས་མ་རྒྱུད་ནས་ཡས་བབས་དང་མས་བརྟན་གྱི་དགའ་བ་བཞིའི་སྒོ་ནས་གཙོ་བོར་སྟོན་ཅིང་།འདུས་པ་སོགས་ནས་སྣང་མཆེད་ཐོབ་གསུམ་འོད་གསལ་དང་བཅས་པའི་སྟོང་པ་བཞིའི་སྒོ་ནས་གཙོ་བོར་སྟོན།དེ་དག་ནི་ཆོས་ཀྱི་སྐུའི་རིགས་འདྲའི་རྒྱུའི་གཙོ་བོ་ཐུན་མོང་མ་ཡིན་པ་ཡིན།གཟུགས་སྐུའི་རྒྱུའི་གཙོ་བོ་ཐུན་མོང་མ་ཡིན་པའི་མཆོག་ཏུ་གྱུར་པ་ནི་སྒྱུ་མའི་སྐུ་ཞེས་བྱ་བ།རྫོགས་རིམ་པའི་ཡེ་ཤེས་ཀྱི་སྐུ་ཞེས་གྲགས་པ་དེ་ཡིན།དེ་ལ་ཡང་དངོས་དང་རྗེས་མཐུན་པ་གཉིས་དང་།དངོས་ལ་ཡང་མ་དག་པ་དང་དག་པའི་སྒྱུ་ལུས་གཉིས་སུ་ཡོད་པ་དང་།སྐུ་དེ་ཡང་ཐམས་ཅད་སྟོང་པ་འོད་གསལ་གྱི་ཡེ་ཤེས་ཀྱི་བཞོན་པར་གྱུར་པ་ཤིན་ཏུ་ཕྲ་བའི་རླུང་འོད་ཟེར་ལྔ་ལས་གྲུབ་པའི་འཇའ་ལུས་རྡོ་རྗེ་སེམས་དཔའི་སྐུའི་རྣམ་པར་བློས་བསྒོམས་པ་ཙམ་གྱི་ཡིད་ངོ་རྐྱང་པའི་སྐུ་མ་ཡིན་པར་དངོས་པོ་ལ་རང་གི་གཉུག་མའི་ལུས་ལྷའི་སྐུར་ལངས་པ་ཞིག་ཡིན།འདི་ནི་ཤིན་ཏུ་རྟོགས་དཀའ་བའི་ཟབ་གནས་མཐར་ཐུག་པ།འཕགས་པ་ཀླུ་སྒྲུབ་ཡབ་སྲས་ཀྱི་གཞུང་ལ་བརྟེན་ནས་དཔལ་ལྡན་འདུས་པའི་རྩ་བཤད་ཀྱི་རྒྱུད་དོན་བླ་མའི་མན་ངག་གིས་ལེགས་པར་བསྟན་པ་ལས་རྟོགས་དགོས་ཤིང་།འདི་ནས་ཚུལ་དེ་བཤད་པ་མི་གསལ་བའི་རྒྱུད་གཞན་ལ་ཡང་འཁྱེར་ཤེས་དགོས་པ་ལགས།དེ་འདྲ་བའི་མ་དག་པའི་སྒྱུ་ལུས་འགྲུབ་པ་ཡང་ཉེ་རྒྱུ་སྤྱོད་པ་ལ་རག་ལས་ཤིང་།དག་པའི་སྒྱུ་ལུས་འགྲུབ་པའི་སློབ་པའི་ཟུང་འཇུག་པས་ཀྱང་མི་སློབ་པའི་ཟུང་འཇུག་སྔོན་དུ་བྱེད་པ་སྤྱོད་པ་ལ་རག་ལས།དེ་ལྟར་དབང་དམ་ཚིག་རིམ་གཉིས་སྤྱོད་པ་དང་བཅས་པའི་ལམ་གྱི་ལུས་ཡོངས་སུ་རྫོགས་པ་ལ་གོ་བ་རྣམ་པར་དག་པ་མ་ཆགས་ཀྱི་བར་དུ་བླ་མ་རྒྱུད་དོན་ལ་མཁས་པའི་དྲུང་དུ་ཐོས་བསམ་གྱིས་མཐའ་ཆོད་པར་བྱས་ནས།དེ་ནས་ལམ་གྱི་གོ་རིམས་མ་འཕྱུགས་པར་ཐོག་མར་གང་ལ་བསླབ་དགོས་པ་དེ་ནས་རིམ་གྱིས་ཉམས་སུ་ལེན་ཞིང་དེའི་ཚེ་ཡང་བསྐྱེད་རྫོགས་ཀྱི་ལམ་གོང་མ་གོང་མ་རྣམས་ཞག་རེ་བཞིན་མངོན་རྟོགས་ཡིད་ལ་བྱེད་པའི་རིམ་པས་ཡང་ཡང་ཡིད་ལ་བྱས་ནས་འདུན་པ་ཤུགས་དྲག་པོས་སྦྱངས་ཏེ།སེམས་རྒྱུད་ལ་ཐེག་པ་མཆོག་གི་རིགས་ཀྱི་ནུས་པ་དང་ལམ་གྱི་བག་ཆགས་མཐུག་པོ་ནུབ་རེ་བཞིན་འཇོག་པ་དང་།ལམ་དེ་རྒྱུད་ལ་སྐྱེ་བའི་རྒྱུ་བསག་སྦྱང་དང་སྨོན་ལམ་རྒྱུན་ལྡན་དུ་བྱེད་པ་ལ་འབད་ན་ད་ལྟ་ནས་ལམ་གྱི་ལུས་ཡོངས་སུ་རྫོགས་པ་ཉམས་སུ་ལེན་པ་ལ་མཁས་པར་འགྲོ་བ་ལགས་པས་དེ་ལྟར་མཛད་པར་ཞུ།སྨྲས་པ།བྱང་ཆུབ་སེམས་ཀྱིས་ཤེས་རྒྱུད་ལེགས་སྦྱངས་ཤིང་།།རྣམ་དག་དབང་ཐོབ་དམ་ཚིག་སྡོམ་ལ་གནས།།རིམ་གཉིས་ལམ་གྱིས་གྲངས་དང་གོ་རིམས་དང་།།མཚན་ཉིད་མ་འཆོལ་ཡན་ལག་ཡོངས་རྫོགས་པའི།།ཉམས་ལེན་གནད་ཀུན་རྒྱུད་དོན་ཇི་ལྟ་བར།།གྲུབ་ཆེན་གཞུང་དང་བླ་མའི་མན་ངག་གིས།།ལེགས་པར་ཤེས་ནས་དངོས་གྲུབ་གཉིས་ཀྱི་ཕྱིར།།གཅིག་ཏུ་བསྒྲུབ་ལ་བརྩོན་པ་གང་ཡིན་པ།།དེ་ལ་མཁས་རྣམས་གསང་སྔགས་པ་ཞེས་སྨྲ།།དམ་ཚིག་སྡོམ་པ་རྩྭ་ལྟར་དོར་ནས་ནི།།ལྟོ་ཕྱིར་རྫུན་གྱི་ཆོ་ག་བྱུང་རྒྱལ་གྱིས།།བག་མེད་རང་དགར་སྤྱོད་པ་སྔགས་པའི་གཟུགས།།དེ་ཀུན་དམྱལ་བའི་བུད་ཤིང་ལགས་མཁྱེན་མཛོད།།སངས་རྒྱས་ལས་ཀྱང་དཀོན་པའི་རྡོ་རྗེ་ཐེག།ལམ་འདིར་ཁྱོད་ཀྱི་བློ་གྲོས་གཞོལ་ལགས་ན།།གང་བྱུང་གཏམ་གྱིས་ཆོག་པར་མ་འཛིན་པར།།དམ་པའི་གསུང་ལ་ཞིབ་པར་དཔྱོད་ཅིག་གུ།ཞེས་པ་འདི་ནི།རང་གི་སློབ་མ་དགེ་བའི་བཤེས་གཉེན་སྡེ་སྣོད་འཛིན་པ་ཐར་པ་རྒྱལ་མཚན་ཞེས་བྱ་བས་ཚ་བ་རོང་གི་སྨད་ནས།དངུལ་སྤོ་རེ་སུམ་བརྒྱའི་འབུལ་བ་དང་།སླར་ཡང་སྔགས་ལ་ཞུགས་ནས་ལམ་ཉམས་སུ་ལེན་ཚུལ་གྱི་གདམས་པ་ཉུང་ངུ་ཙམ་བསྐུར་བ་བྱུང་ན་ཕན་ཆེ་བར་ཡོད་ཅེས་གསུང་པའི་ལན་དུ།མང་དུ་ཐོས་པའི་བཙུན་པ་དགེ་ལེགས་དཔལ་བཟང་པོས་གྲུབ་པའི་གནས་མཆོག་རི་བོ་དགེ་ལྡན་རྣམ་པར་རྒྱལ་བའི་གླིང་ནས་འཕྲིན་ཡིག་ཏུ་གདམས་པའོ།།།།༈